Regstappe ná paramedici in lokval belandArgieffoto: Rescue Care ŉ Durbanse ambulansdiens beplan om regstappe te doen nadat paramedici Woensdagaand glo deur owerhede in ŉ lokval gelei en dit in ŉ onderonsie ontaard het. Garrith Jamieson, woordvoerder van Rescue Care Paramedics, het Donderdag in ŉ verklaring gesê een van hul ambulanse het Woensdagaand op ŉ plek in die suidelike gedeelte van Durban gestaan toe ambulanspersoneel bewus gemaak is van ŉ ongeluk in Isipingo. “Omdat die stad so groot is en ons so gou moontlik op noodgevalle moet reageer, word voertuie in ons vloot op strategiese plekke ontplooi. In dié geval het ons ambulans naby ŉ insleepwa gestaan,” het Jamieson gesê. Volgens Jamieson het die bestuurder van die insleepwa Rescue Care se paramedici ingelig dat daar ŉ ongeluk was. Aangesien hulle bekommerd was oor die welstand van die mense wat in die ongeluk betrokke was, het die paramedici op die toneel gereageer. “Hulle het daar opgedaag en besef die ‘ongeluk’ is eintlik opgestel deur lede van die Durbanse metropolisie en amptenare van die Onafhanklike Kommunikasie-owerheid van Suid-Afrika (Okosa) as deel van, soos ons verstaan, ŉ ongemagtigde operasie.” Volgens Jamieson is die ambulans sonder ŉ lasbrief deursoek, asook sonder enige ooglopende rede vir die owerhede om aan te neem dat dit in die uitvoering van ŉ misdryf gebruik is. “Ons personeel is oënskynlik ontvoer en van hul fone ontneem. Hulle is deur die metropolisiebeamptes geteister en verneder,” het Jamieson bygevoeg. Dit is ook vir hulle steeds onduidelik waarvoor die metropolisiebeamptes gesoek het. Niks onwettigs is in die ambulans gevind nie. “Ons personeel is ook nie aangekla nie, hoewel hulle vir ŉ lang tydperk van hul pligte weerhou is.” Rescue Care het hul prokureurs opdrag gegee om strafregtelike sake van onder meer onwettige deursoeking, ontvoering en crimen injuria aanhangig te maak. Wesley Rogers, Rescue Care se regsverteenwoordiger, het die situasie as absurd bestempel en gesê paramedici is tussen vier en vyf uur lank verhoed om hul werk te verrig. Hy het dit ook as ŉ vermorsing van staatshulpbronne beskryf. Rogers het die onderskeie klagte reeds by die Durban-Sentraal-polisie aanhangig gemaak. Snr.supt. Parboo Sewpersad, woordvoerder van die Durban-metropolisie, het Donderdag aan Maroela Media gesê die metropolisie het nog geen amptelike klag oor die aangeleentheid ontvang nie. Hy het wel bevestig dat ŉ lokval gestel is wat op versoek van Okosa uitgevoer is. “Die spesiale operasie is uitgevoer aangesien daar sommige insleepdienste, ambulansdienste en veiligheidsmaatskappye is wat onwettig die polisie se radiokanale monitor om op die tonele te reageer waarheen hulle nie ontbied word nie. Sulke optrede kan sommige tonele negatief beïnvloed,” het hy gesê. Die metropolisie sal eers op die aantygings kan reageer sodra die amptelike klagte ontvang is.